সুনামগঞ্জ-১ দেশের বৃহত্তর নিবার্চনী এলাকাগুলোর একটি ; প্রায় পৌনে চার লাখ ভোটারের জলাভূমিখ্যাত দেশের এই বৃহত্তর নিবার্চনী এলাকায় সত্তর হাজার সংখ্যালঘু ভোট রয়েছে, যেটি নৌকার রিজার্ভ ভোটব্যাংক হিসেবে পরিচিত। প্রাকৃতিকভাবে অত্যন্ত নান্দনিক, এমনকি অফুরন্ত সম্পদ থাকা সত্ত্বেও এলাকাটি তুলনামূলকভাবে অনেক পিছিয়ে রয়েছে। শিক্ষার হার খুবই কম এবং স্থানীয় জনগণ অতি মাত্রায় ধর্মীয় চেতনায় সংবেদনশীল, তবে তাদের মধ্যে ধর্মীয় সম্প্রীতি রয়েছে। এখানকার কৃষ্টি, সংস্কৃতি ও ইতিহাস ভিন্ন। মানুষজন অত্যন্ত অতিথিপরায়ণ, কিন্তু বাইরের মানুষজনদের নেতৃত্ব বা কর্তৃত্ব মানতে নারাজ। এমনকি এখানে যারা অন্য জায়গা থেকে এসে দীর্ঘদিন যাবৎ বসত ভিটা করে থাকেন তাদেরকেও তারা আলাদা চোখে দেখেন। অাসনটিতে নৌকার প্রার্থীকে ভোটে জিততে মূলত প্রধান কৌশল হয়ে দাঁড়ায়, জামাত-বিএনপির বলয় যাতে সাধারণ মুসলিম ভোটগুলোকে আকৃষ্ট করতে না পারে। ফলে কৌশলগত কারণে এখানে উভয় বলয় থেকে মাইনরিটি প্রার্থীর নমিনেশন পাওয়ার সম্ভাবনা খুবই কম। এটি এখনো অত্যন্ত কৃষি নির্ভর, অতি সংবেদনশীল ও রক্ষণশীল সমাজ ব্যবস্থা হওয়ায় উভয় দল থেকে নারী প্রার্থীর মনোনয়ন পাওয়ার সম্ভাবনাও কম থাকে। আর অতি রক্ষণশীলতা ও স্বাতন্ত্র কৃষ্টি-কালচারের কারণে অনঅধিবাসী বা এলাকার বাইরের প্রার্থী দেয়া কোন দলের জন্যই সুবিধাজনক নয়। অধিকন্ত, পরপর দু’বার একই দল ক্ষমতায় থাকায় এবং সরকারদলীয় মাননীয় সাংসদের সাথে দলীয় কর্মী ও নেতাদের ব্যাপক দূরত্ব থাকায় জনমনেও সাংসদের বিরুদ্ধে তীব্র বৈরী মনোভাব গড়ে উঠেছে।